สังคมข่าวหุ้น
**ตลาดหุ้นปิดลบเล็กน้อย 3.09 จุด มาที่ 1,652.64 จุด เหตุนักลงทุนชะลอการลงทุนเพื่อรอดูเหตุการณ์จากศาลรัฐธรรมนูญจะวินิจฉัยกรณีการยุบ “พรรคไทยรักษาชาติ” หลังรับคำร้องจาก กกต.แล้ว  ส่วนวันนี้ตลาดฯ คงจะแกว่งไซด์เวย์ ขึ้นอยู่กับการประเมินการเลือกตั้งและเป็นช่วงหยุดเสาร์-อาทิตย์อีก
14 ก.พ. 2562

คาเฟอีน
**ตลาดหุ้นปิดลบเล็กน้อย 3.09 จุด มาที่ 1,652.64 จุด เหตุนักลงทุนชะลอการลงทุนเพื่อรอดูเหตุการณ์จากศาลรัฐธรรมนูญจะวินิจฉัยกรณีการยุบ “พรรคไทยรักษาชาติ” หลังรับคำร้องจาก กกต.แล้ว  ส่วนวันนี้ตลาดฯ คงจะแกว่งไซด์เวย์ ขึ้นอยู่กับการประเมินการเลือกตั้งและเป็นช่วงหยุดเสาร์-อาทิตย์อีก
**ประเด็นที่น่าสนใจ คือ นักลงทุนต่างชาติขายสุทธิอีกกว่า 2,444 ล้านบาท ทำให้ขายออกมาแล้ว 5 วันทำการติดต่อกัน หรือรวมแล้วกว่า 6,860 ล้านบาท ข่าวว่า ต่างชาติมีความอ่อนไหวกับเรื่องบางเรื่องจากเหตุการณ์เมื่อวันศุกร์ที่ผ่านมา และยังกังวลว่าจะเกิดการเลือกตั้งหรือไม่ หรือจะมีปัญหาความวุ่นวายอะไรเกิดขึ้น ซึ่งภาวการณ์เช่นนี้ต้องปรับพอร์ตลดลงไปก่อนนั่นเอง
**ล่าสุดข่าวว่า ทางกลุ่มผู้ถือหุ้นทีเอ็มบีกับธนชาตตกลงกันในรายละเอียดได้แล้ว และเตรียมลงนามเอ็มโอยูกัน โอกาสที่จะควบรวมกิจการผ่านมาถึงตอนนี้เกินกว่า 70-80% แล้วล่ะ ส่วนรายละเอียดต่าง ๆ เช่น ราคาที่จะใช้สวอปหุ้น สัดส่วนการถือครองหุ้นหลังควบรวม ฯลฯ ต้องติดตามกันต่อไป ขณะที่ราคาของ 2 หุ้นไม่ได้สวิงอะไรกันมากมายนั้น ถือว่ามีนัยสำคัญ เพราะผิดไปจากดีลควบรวมหรือการซื้อกิจการกัน ที่ราคาหุ้นฝ่ายใดฝ่ายหนึ่งมักจะค่อย ๆ ทะยานขึ้นมา
**หุ้นกลุ่มแจส JAS ยังไม่หายซ่า ราคาซิ่งไม่หยุด ที่บวกขึ้นมาอีก 4.24% หรือจากสิ้นปี 2561 บวกแล้ว 37% OMG !!!!!!! ส่วน JTS ก็ยังบวกต่อเมื่อวานนี้เช่นเดียวกับ JAS-W3 มีเพียง JASIF ที่มอบตัว ราคาร่วงลงไป 0.10 บาท เพราะวิ่งแรงกว่านี้ไม่ไหว แต่ก็พอจะแสดงให้เห็นว่า ราคาหุ้นขึ้นไม่น่าจะเกี่ยวกับการขายสินทรัพย์เข้า JASIF ล่ะ ส่วนจะเป็นธุรกรรมอะไรนั้น ยากที่จะคาดเดากับรูปแบบธุรกรรมการเงินของ “พิชญ์ โพธารามิก” จริง ๆ
**ตลาดหลักทรัพย์ฯ แต่งตั้ง นายณัฐ เหลืองนฤมิตชัย เป็นผู้ช่วยผู้จัดการ หัวหน้ากลุ่มงานพัฒนาระบบงานเทคโนโลยีสารสนเทศ สายงานเทคโนโลยีสารสนเทศ มีผลตั้งแต่ 16 กุมภาพันธ์ 2562 ส่วนก่อนหน้านี้เคยทำงานเกี่ยวกับธุรกิจตลาดทุนและธุรกิจเทคโนโลยีสารสนเทศในองค์กรชั้นนำทั้งในและต่างประเทศมากว่า 20 ปี อาทิ Amazon, Credit Suisse, Merrill Lynch, Lehman Brothers, บริษัทหลักทรัพย์ ภัทร โดยตำแหน่งล่าสุดก่อนเข้ามาร่วมงานกับตลาดหลักทรัพย์ฯ เป็น Consulting Member of Technical Staff ของ Oracle
**บิวตี้ฯ BEAUTY มีการไล่ราคาหุ้นกันขึ้นมา สวนทางกับแนวโน้มผลประกอบการไตรมาส 4/2561 ที่คาดว่าจะวูบกว่า 36% เลยไม่แน่ใจว่าเป็นการ “ลากมาเชือดหรือไม่” เพราะกำไรที่อาจจะลดลงนั้น มาจากการวิเคราะห์จากโบรกฯ แทบจะทุกสำนักเลยนะ งานนี้มีโอกาสได้ค้างเติ่งกันบนดอยบ้างล่ะ หากเข้าไปแล้ว ออกกันไม่ทัน เว้นแต่ใครคิดว่าจะลงทุนระยะยาว จากความคาดหวังว่า ไตรมาส 1/2562 จะดีขึ้นนั่นแหละ
**ผลประกอบการ IRPC ที่ไตรมาส 4 ขาดทุนสุทธิ แต่ทั้งปียังมีกำไรกว่า 7.75 พันล้านบาท ถือว่าเป็นไปตามคาดการณ์ ส่วนราคาหุ้นปัจจุบัน ถือว่าตอบรับกับข่าวร้ายไปแล้ว แต่ราคาหุ้นจะฟื้นเมื่อไหร่นั้น คำถามนี้ หากใครเป็นแฟนคลับ IRPC เล่นหุ้นตัวนี้บ่อย ๆ ก็ย่อมจะรู้ดีว่า ราคาหุ้นเขานั้นลงเร็ว แต่ขึ้นช้ามาก ใจคนถือหุ้นอยู่ต้องเยือกเย็นเป็นน้ำแข็งเลยล่ะ หรือหากจะเล่นจริงๆ  ต้องเข้าเยอะ ๆ และเล่นช่องเดียวพอ
**สุรเดช ทวีแสงสกุลไทย” บิ๊กบอส บมจ.ช ทวี (CHO) สั่งลุย เดินหน้าผลงานปี 2562 เล็งตั้งเป้ากลุ่มผลิตภัณฑ์ที่ 3 งานบริหารโครงการและงานบริการ ให้เติบโตขึ้นแตะสัดส่วน 30% จากเดิมปี 2561 อยู่ที่ประมาณ 11% จากมูลค่างานทั้งหมด  โดยเฉพาะหลังจากศูนย์ซ่อมบำรุง “สิบล้อ 24 ชม.” ที่ จ.ชลบุรี น่าจะมีอัตรากำไรขั้นต้นให้เห็นกับแบบชื่นใจ แถมงานซ่อมบำรุงรถเมล์ NGV รุ่นใหม่ ยังรับรู้รายได้สม่ำเสมอ  กินยาวไปอีก 10 ปีข้างหน้า
**มาดามแป้ง “นวลพรรณ ล่ำซำ” บอสสาว  บริษัท เมืองไทยประกันภัย จำกัด (มหาชน) รับเทศกาลวาเลนไทน์ กับประกันภัยอุบัติเหตุส่วนบุคคล เมืองไทย P.A. Your HAPPY ยิ้มได้ สบายใจ คุ้มครอง…ครอบคลุม คุ้มค่าสุด ๆ กับเบี้ยประกันภัยเริ่มต้น 1,600 บาท คุ้มครองสูงสุด 2 ล้านบาท ซื้อประกันภัยอุบัติเหตุส่วนบุคคล เมืองไทย P.A. Your Happy คุ้มครองทุกที่ทุกเวลา มั่นใจกับเงินชดเชยรายได้กรณีรักษาตัวเป็นผู้ป่วยใน (IPD) ไม่ต้องสำรองจ่ายกับโรงพยาบาลในเครือกว่า 280 แห่งทั่วประเทศ ข้อมูลเพิ่มเติมได้ที่ Call Center โทร. 1484